Hoewel ubuntu, net soos enige ander kultuur, positiewe en negatiewe dimensies het, is dit problematies as dit die enigste kultuur is wat by verstek in besluitneming oor onderwysaangeleenthede gebruik mag word. Veral ook as ŉ dokument soos die Standard skoolhoofde wil laat verstaan dat hulle nie goeie skoolhoofde in Suid-Afrika kan wees as hulle nie hulle bestuurspraktyke daarin begrond nie (beklemtoning deur die skrywer bygevoeg).
Voordat ek kortliks na die twee Afrika-kultuurgebruike verwys wat spanning in onderwysinstellings kan skep, verwys ek graag na enkele Afrika-akademici wat bedenkings uitgespreek het oor die onkritiese aanvaarding dat ubuntu die enigste kultuuropsie vir ŉ land soos Suid-Afrika is.